SCB เปิด SCB Connect ให้บริการลูกค้าผ่านLINE
SCB เปิดตัว SCB Connect ให้บริการการทางเงินสู่มือลูกค้าผ่านทางแอปพลิเคชัน LINE คาดได้รับความสนใจจากลูกค้าบัตรเครดิตของธนาคารกว่า 30%
25 พ.ค. 2560

ธนาคารไทยพาณิชย์ จำกัด (มหาชน) หรือ SCB ระบุว่า ธนาคารให้ความสำคัญต่อการพัฒนาการให้บริการสำหรับลูกค้าอย่างต่อเนื่อง โดยเฉพาะบริการผ่านช่องทางดิจิทัล ซึ่งปัจจุบันผู้บริโภคมีการใช้สมาร์ทโฟนเพิ่มมากยิ่งขึ้นทั้งในด้านจำนวนผู้ใช้ และระยะเวลาการใช้งาน จนกลายเป็นส่วนสำคัญที่มีบทบาทมากขึ้นเรื่อยๆ ในชีวิตประจำวัน โดยเฉพาะการใช้งาน โซเชียลเน็ตเวิร์คเพื่อเป็นช่องทางติดต่อสื่อสาร
โดยปัจจุบันคนไทยกว่าร้อยละ 94 ของผู้ใช้อินเทอร์เน็ตบนสมาร์ทโฟน ใช้แอพพลิเคชั่นLINEเป็นช่องทางหลักในการติดต่อสื่อสาร ดังนั้นเพื่อเป็นการตอบโจทย์รูปแบบพฤติกรรมและความต้องการของลูกค้าในปัจจุบัน ซึ่งมีความคุ้นเคยกับการใช้งาน แอปพลิเคชันLINEเป็นอย่างดี ธนาคารจึงได้ร่วมมือกับLINE ประเทศไทย ขยายช่องทางบริการต่างๆ ของธนาคารมาสู่มือของลูกค้า ภายใต้ชื่อ “SCB Connect” ที่พร้อมใช้งานในเฟสแรกแล้วสำหรับลูกค้าบัตรเครดิตของธนาคารไทยพาณิชย์ และผู้สนใจทั่วไป
ทั้งนี้ธนาคารได้พัฒนาฟังก์ชั่นการใช้งาน SCB Connect ด้วยความเข้าใจปัญหาของลูกค้า จนสามารถคัดสรรบริการพิเศษ 3  ด้าน “เตือน ตอบ ตาม” ที่พร้อมตอบสนองการใช้งานให้กับลูกค้าแบบเรียลไทม์ตลอด 24 ชั่วโมง ประกอบด้วย 1) เตือนทุกครั้งเมื่อมีการใช้จ่ายผ่านบัตรเครดิตและถึงวันกำหนดชำระ ที่ช่วยให้ลูกค้าอุ่นใจขึ้น 2) ตอบทันทีข้อมูลบัตรเครดิตและสิทธิประโยชน์ของบัตร เช่น วงเงินคงเหลือ ยอดที่ใช้ไป รายการใช้จ่ายและตอบข้อมูลการค้นหา SCB ใกล้คุณโดยจะเป็นอีกหนึ่งตัวช่วยในการค้นหาตู้เอทีเอ็ม สาขาของธนาคารไทยพาณิชย์ และ 3) ตามติดด้วยโปรโมชั่นที่เลือกสรรเฉพาะคุณ ซึ่งจะเป็นข้อมูลที่ได้รับการคัดสรรมาให้ตรงกับบัตรเครดิตของลูกค้าแต่ละบุคคล เพื่อสิทธิประโยชน์ที่ตรงใจลูกค้ามากกว่าเดิม
นอกจากนี้ SCB Connect เตรียมขยายการให้บริการตรวจสอบคะแนนสะสม สามารถแลกของรางวัลจาก SCB REWARDS  ตลอดจนการขยายการให้บริการไปสู่ผลิตภัณฑ์และบริการทางการเงินอื่นๆ ของธนาคารในอนาคตอีกด้วย พร้อมการันตีความสำเร็จในการเข้าใจถึงความต้องการของลูกค้าด้วยรางวัล Best Customer Experience และ Best Product or Service Innovation จากงาน Customer Experience in Financial Services 2017 ซึ่งนับเป็นการตอกย้ำความเป็นผู้นำด้านดิจิทัล แบงก์กิ้งของไทยพาณิชย์ได้เป็นอย่างดี
สำหรับการพัฒนาฟังก์ชั่นการใช้งานในเฟสถัดไปนั้น ธนาคารจะยกระดับขีดความสามารถของ SCB Connect  โดยนำ Chatbot เข้ามาใช้เป็นเครื่องมือในการสื่อสารและโต้ตอบกับลูกค้าได้พร้อมกันหลายคน แบบเรียลไทม์ ซึ่งสอดคล้องกับพฤติกรรมผู้บริโภคในยุคไลฟ์สไตล์ดิจิทัลที่มักหาข้อมูลและจัดการเรื่องต่างๆ ผ่านระบบออนไลน์ด้วยตัวเอง นับเป็นปรากฏการณ์ครั้งแรกของธนาคารในประเทศไทยที่นำเทคโนโลยี chatbot มาใช้ในการให้บริการลูกค้า
ทั้งนี้ ธนาคารคาดว่าการเปิดตัว SCB Connect ในช่วงแรกจะได้รับความสนใจจากลูกค้าบัตรเครดิตของธนาคารสมัครใช้งานมากกว่า 30% จากจำนวนฐานลูกค้าผู้ถือบัตรเครดิตทั้งหมดของธนาคารที่มีอยู่จำนวนกว่า 2 ล้านราย โดยธนาคารจะต้องศึกษาพฤติกรรมและความต้องการของลูกค้าอย่างสม่ำเสมอเพื่อพัฒนาบริการใหม่ๆ ที่สามารถตอบโจทย์ไลฟ์สไตล์ของลูกค้าได้ด้วยความพึงพอใจสูงสุด